**Հիմնավորում**

**Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ փոփոխություններ և լրացումներ կատարելու մասին ՀՀ կառավարության որոշման նախագծի ընդունման**

**1.Նախագծի ընդունման անհրաժեշտությունը, ընթացիկ իրավիճակը և խնդիրները.**

ՀՀ Ազգային ժողովի կողմից 2022թ. հուլիսի 06-ին ընդունվել են «Մաքսային կարգավորման մասին» օրենքում լրացումներ կատարելու մասին» (ՀՕ-323-Ն), «Սննդամթերքի անվտանգության պետական վերահսկողության մասին» օրենքում փոփոխություններ եւ լրացումներ կատարելու մասին» (ՀՕ-324-Ն), «Ավտոմոբիլային տրանսպորտի մասին» օրենքում լրացումներ եւ փոփոխություններ կատարելու մասին» օրենքում փոփոխություն կատարելու մասին» (ՀՕ-325-Ն), «Պետական սահմանի մասին» օրենքում փոփոխություններ եւ լրացումներ կատարելու մասին» (ՀՕ-326-Ն), «Պետական սահմանի մասին» օրենքում լրացումներ կատարելու մասին» օրենքը չեղյալ ճանաչելու մասին» (ՀՕ-327-Ն), «Ազգային անվտանգության մարմինների մասին» օրենքում լրացումներ կատարելու մասին» (ՀՕ-328-Ն), «Ոստիկանության մասին» օրենքում լրացում կատարելու մասին» օրենքի նախագծի (ՀՕ-329-Ն), «Օտարերկրացիների մասին» օրենքում փոփոխություններ եւ լրացումներ կատարելու մասին» (ՀՕ-330-Ն), «Տեսանկարահանող կամ լուսանկարահանող սարքերով հայտնաբերված ճանապարհային երթեւեկության կանոնների խախտումների վերաբերյալ գործերով իրականացվող վարչական վարույթի առանձնահատկությունների մասին» օրենքում լրացումներ կատարելու մասին» (ՀՕ-331-Ն) և Վարչական իրավախախտումների վերաբերյալ Հայաստանի Հանրապետության օրենսգրքում փոփոխություն և լրացում կատարելու մասին (ՀՕ-332-Ն) ՀՀ օրենքները: Ընդ որում՝ նշված օրենքներն ուժի մեջ են մտել 31.07.2022թ., իսկ Վարչական իրավախախտումների վերաբերյալ Հայաստանի Հանրապետության օրենսգրքում փոփոխություն և լրացում կատարելու մասին (ՀՕ-332-Ն) ՀՀ օրենքն ուժի մեջ կմտնի 22.10.2022թ.:

Վերոնշյալ օրենքներով նախատեսված կանոնակարգումների կիրարկումն ապահովելու անհրաժեշտությամբ պայմանավորված՝ մշակվել է Հայաստանի Հանրապետության կառավարության 2011 թվականի մայիսի 12-ի N 702-ն որոշման մեջ փոփոխություններ և լրացումներ կատարելու մասին ՀՀ կառավարության որոշման նախագիծը (այսուհետ՝ Նախագիծ):

***2. Կարգավորման առարկան, ակնկալվող արդյունքը.***

Հայաստանի Հանրապետության կառավարության 2011 թվականի մայիսի 12-ի N 702-Ն որոշմամբ սահմանվում է Հայաստանի Հանրապետության պետական սահմանի ռեժիմը։

Հայաստանի Հանրապետության կառավարության 2011 թվականի մայիսի 12-ի N 702-Ն որոշմամբ կանոնակարգվում են Հայաստանի Հանրապետության պետական սահմանի սահմանանշանների ձևերի, տեղադրման կարգի և նկարագրի, Հայաստանի Հանրապետության պետական սահմանի խնամքի կանոնների, անձանց, տրանսպորտային միջոցների, կենդանիների, բեռների և այլ գույքի` պետական սահմանով բացթողման, ինչպես նաև Հայաստանի Հանրապետության տարածք վարելու միջոցով ներմուծվող տրանսպորտային միջոցների համար ԱՊՊԱ պայմանագրի կնքման կանոնների սահմանման հետ կապված հարաբերությունները:

Նախագծով նախատեսվում են՝ **Հայաստանի Հանրապետության կառավարության 2011 թվականի մայիսի 12-ի N 702-Ն որոշման մեջ լրացումներ կատարել՝ սահմանելով վերոնշյալ օրենքների փոփոխություններից բխող կարգավորումներ, որոնք ենթադրում են պետական սահմանի անցման կետերում ազգային անվտանգության մարմիններին վերապահված լիազորությունների ընդլայնում։**

**Մասնավորապես՝ անցման կետերում սահմանային վերահսկողություն իրականացնելիս սահմանապահ զորքերը օրենքով նախատեսված դեպքերում օտարերկրացիներին տրամադրում են այցելության մուտքի վիզա, տարանցիկ մուտքի վիզա, անձնագրերում կատարում են հատուկ նշում Հայաստանի Հանրապետություն ժամանման ամսաթվի վերաբերյալ, մերժում են մուտքի վիզայի տրամադրումը կամ տրամադրված մուտքի վիզան ուժը կորցրած են ճանաչում։**

**Անցման կետերում սահմանային վերահսկողություն իրականացնելիս սահմանապահ զորքերը տեսանկարահանող կամ լուսանկարահանող սարքերով (այդ թվում՝ հատուկ մշակված բջջային հավելվածով) հայտնաբերված ճանապարհային երթևեկության կանոնների խախտումների վերաբերյալ գործերով հանձնում են իրավախախտման գործով կայացված վարչական ակտը (ինչպես նաև վարչական ակտի կատարման կարգի և չկատարման իրավական հետևանքների մասին հուշաթերթիկը) Հայաստանի Հանրապետությունից դեպի այլ երկիր սահմանահատման (այդ թվում՝ առանց տրանսպորտային միջոցի) ժամանակ՝ մինչև սահմանահատման թույլտվություն տալը, իսկ այն դեպքում, երբ վարչական ակտը կայացվել է Հայաստանի Հանրապետությունից դեպի այլ երկիր սահմանահատումից հետո, ապա այլ երկրից դեպի Հայաստանի Հանրապետություն հաջորդ սահմանահատման ժամանակ՝ մինչև սահմանահատման թույլտվություն տալը։**

**Օտարերկրացիների կողմից Հայաստանի Հանրապետությունում առանց վավերական արտոնագրի կամ կացության կարգավիճակի կամ անվավեր փաստաթղթերով բնակվելու, ինչպես նաև Հայաստանի Հանրապետության տարածքով տարանցիկ երթևեկության կարգի խախտման դեպքեր հայտնաբերելիս սահմանապահ զորքերը քննում են վարչական իրավախախտումների վերաբերյալ գործեր և նշանակում վարչական տույժեր;**

**3. *Նախագծի մշակման գործընթացում ներգրավված ինստիտուտները և անձինք.***

Նախագիծը մշակվել է ՀՀ պետական եկամուտների կոմիտեի կողմից:

***4. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.***

Նախագիծը մշակվել է Հայաստանի Հանրապետության կառավարության 2021 թվականի նոյեմբերի 12-ի N 1902-Լ որոշման 1-ին հավելվածով հաստատված՝ Հայաստանի Հանրապետության կառավարության 2021-2026 թվականների գործունեության միջոցառումների ծրագրի «Պետական եկամուտների կոմիտե» բաժնի 5-րդ՝ «Մեկ կանգառ, մեկ պատուհան համակարգի կատարելագործում», ինչպես նաև Հայաստանի Հանրապետության կառավարության 2019 թվականի դեկտեմբերի 12-ի N 1830-Լ որոշմամբ հաստատված՝ Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարական ծրագրի 2.2-րդ՝ «Մեկ կանգառ, մեկ պատուհան» կոնցեպտի ամբողջական ներդրում և կիրառում» կետերի կատարման շրջանակներում:

***5. Լրացուցիչ ֆինանսական միջոցների անհրաժեշտության վերաբերյալ.***

Նախագծի ընդունմամբ լրացուցիչ ֆինանսական միջոցների ներգրավման անհրաժեշտություն առկա չէ:

***6. Պետական բյուջեի եկամուտներում և ծախսերում սպասվելիք փոփոխությունների վերաբերյալ***

Նախագծի ընդունմամբ Հայաստանի Հանրապետության պետական բյուջեում եկամուտների և ծախսերի ավելացում կամ նվազեցում չի նախատեսվում։